輔德廟碑歌
作者：方回
朝代：宋

paragraphs: 綠之渚兮浣侯衣，青厥蟾兮神所依。
未壯而逝兮匪夭，白首者拜兮莫之敢非。
潮來兮潮往，侯朝出遊兮夜歸。
侯昔家兮今廟，奠椒醑兮神其我釂。
渺渺兮綠之渚，子陵在上兮子胥下。
羊裘孔樂兮鴟夷猶怒，勾吳炎漢兮俯仰今古。
侯之願兮天不違，保我民兮靡兵靡饑。
水無蛟蜮兮山無貙豹，有蘋有芷兮歲其報。
彭殤共盡兮孰盡而神，不死者心兮幻者身。
雨八荒兮先我桑梓，刊此石兮百世之史。